Komisijos nuomonė pagal EB sutarties 251 straipsnio 2 dalies trečios pastraipos c punktą dėl Europos Parlamento pakeitimų Tarybos bendrojoje pozicijoje, susijusioje su pasiūlymu dėl Europos Parlamento ir Tarybos direktyvos dėl baterijų ir akumuliatorių bei išeikvotų baterijų ir akumuliatorių, panaikinančios Direktyvą 91/157/EEB iš dalies keičianti(s) Komisijos Pasiūlymą pagal EB sutarties 250 straipsnio 2 dalį /* KOM/2006/0017 galutinis - COD 2003/0028 */





[pic] | EUROPOS BENDRIJŲ KOMISIJA | Briuselis, 17.1.2006 KOM(2006) 17 galutinis 2003/0282 (COD) KOMISIJOS NUOMONĖ pagal EB sutarties 251 straipsnio 2 dalies trečios pastraipos c punktą dėl Europos Parlamento pakeitimų Tarybos bendrojoje pozicijoje, susijusioje su pasiūlymu dėl EUROPOS PARLAMENTO IR TARYBOS DIREKTYVOS dėl baterijų ir akumuliatorių bei išeikvotų baterijų ir akumuliatorių, panaikinančios Direktyvą 91/157/EEB IŠ DALIES KEIČIANTI(S) KOMISIJOS PASIŪLYMĄ pagal EB sutarties 250 straipsnio 2 dalį 2003/0282 (COD) KOMISIJOS NUOMONĖ pagal EB sutarties 251 straipsnio 2 dalies trečios pastraipos c punktą dėl Europos Parlamento pakeitimų Tarybos bendrojoje pozicijoje, susijusioje su pasiūlymu dėl EUROPOS PARLAMENTO IR TARYBOS DIREKTYVOS dėl baterijų ir akumuliatorių bei išeikvotų baterijų ir akumuliatorių, panaikinančios Direktyvą 91/157/EEB 1. Įvadas EB sutarties 251 straipsnio 2 dalies trečios pastraipos c punkte numatyta, kad Komisija turi pateikti savo nuomonę dėl Europos Parlamento per antrąjį svarstymą pasiūlytų pakeitimų. Komisija toliau pateikia savo nuomonę dėl 23 Parlamento pasiūlytų pakeitimų. 2. Bendroji informacija Remiantis 2003 m. lapkričio 24 d. EB sutarties 175 straipsnio 1 dalyje nurodyta bendro sprendimo procedūra Komisijos pasiūlymas (KOM(2003) 723 galutinis) buvo perduotas Europos Parlamentui ir Tarybai 2003 m. lapkričio 24 d. Pasiūlymas buvo pagrįstas EB sutarties 95 straipsnio 1 dalimi ir 175 straipsnio 1 dalimi. Europos ekonomikos ir socialinių reikalų komitetas pateikė nuomonę 2004 m. balandžio 28 d. Regionų komitetas pateikė nuomonę 2004 m. balandžio 22 d. Europos Parlamentas pateikė nuomonę per pirmąjį svarstymą 2004 m. balandžio 20 d. Atsižvelgdama į Europos Parlamento nuomonę ir remdamasi EB sutarties 251 straipsnio 2 dalimi, Taryba oficialiai priėmė bendrąją poziciją 2005 m. liepos 18 d. Komisijos komunikatas dėl bendrosios pozicijos (KOM(2005)378 galutinis) buvo priimtas 2005 m. rugpjūčio 23 d., o Europos Parlamentas priėmė savo poziciją per antrąjį svarstymą 2005 m. gruodžio 13 d. 3. Pasiūlymo tikslas Komisija savo pasiūlymu siekia išvengti išeikvotų baterijų galutinio pašalinimo, reikalaudama taikyti „uždarojo ciklo“ sistemą visoms į Bendrijos rinką pateikiamoms baterijoms. Pagrindinės šios pasiūlytos „uždarojo ciklo“ sistemos dalys: i) nešiojamųjų baterijų (160 gramų) surinkimo uždavinys, ii) papildomas nešiojamųjų kadmio baterijų surinkimo uždavinys (kurį sprendžiant reikėtų atliekų srauto stebėsenos), iii) draudimas išmesti (deginti) pramonines ir automobilių baterijas ir iv) visoms surinktoms baterijoms taikomi būtiniausi perdirbimo reikalavimai. Be to, pasiūlyme nustatomos būtiniausios nacionalinės surinkimo ir perdirbimo sistemos veikimo taisyklės siekiant sustiprinti tinkamą vidaus rinkos veikimą ir užtikrinti vienodas sąlygas visiems dalyviams, susijusiems su baterijos eksploatavimo trukme. Šiuo tikslu į pasiūlymą įtraukta gamintojo atsakomybė už visų į Bendrijos rinką pateikiamų baterijų atliekų tvarkymą. Kai bus priimta siūloma direktyva, ja bus panaikinti ir pakeisti dabartiniai Bendrijos teisės aktai dėl baterijų (Direktyva 91/157/EEB su pakeitimais ir Direktyva 93/86/EEB). Po pirmojo svarstymo Europos Parlamentas pasisakė už i) kadmio ir švino naudojimo baterijose apribojimą, o ne pasiūlytą „uždarojo ciklo“ sistemą, ir ii) uždavinį surinkti daugiau baterijų (50 % ir 60 %). Komisija nepritarė šiems pakeitimams, nes, kaip parodė jos atliktas Išplėstinis poveikio įvertinimas (IPĮ), siūloma „uždarojo ciklo“ sistema užtikrintų lygiavertę aplinkos apsaugą mažesnėmis sąnaudomis. Surinkimo uždavinių atžvilgiu Komisija pritarė „svoriu pagrįsto“ uždavinio pakeitimui „pardavimais pagrįstu“ uždaviniu. Vis dėlto, kadangi IPĮ parodė, kad uždavinys surinkti 160 gramų (arba 40 %) sudarytų mažiausiai sąnaudų, Komisija nepritarė šio skaičiaus didinimui. Taryba savo bendrojoje pozicijoje pasisakė už i) kadmio ir švino naudojimo nešiojamosiose baterijose apribojimą, o ne pasiūlytą „uždarojo ciklo“ sistemą, ir ii) uždavinį surinkti daugiau baterijų (25 % ir 45 %). Komisija pritarė, kad turima nauja informacija Tarybos pateiktame poveikio įvertinime parodė, kad dėl pasiūlytos „uždarojo ciklo“ sistemos taikymo gali kilti didelių organizacinių ir administracinių išlaidų, didinančių „uždarojo ciklo“ sistemos sąnaudas. Komisija parėmė bendrojoje pozicijoje nurodytą kadmio naudojimo apribojimą. Komisija pritarė ilgalaikiam surinkimo uždaviniui (45 %), bet pasiūlė nustatyti ambicingesnį tarpinį surinkimo uždavinį (25 %), laikydamasi Komisijos pirminio pasiūlymo. 4. Komisijos nuomonė dėl Europos Parlamento pakeitimų 2005 m. gruodžio 13 d. Europos Parlamentas iš 59 siūlomų pakeitimų priėmė 23. Iš 23 priimtų pakeitimų Komisija gali visiškai pritarti 12 pakeitimų ir iš dalies – 1 pakeitimui. 10 priimtų pakeitimų Komisijai yra nepriimtini. 4.1. Pakeitimai, kuriems Komisija pritarė 4.1.1. Visiškai priimtini pakeitimai 3 pakeitimu siūloma nauja konstatuojamoji dalis su nuoroda į 1988 m. Tarybos rezoliuciją dėl kadmio. Šis naudingas paaiškinimas atitinka siūlomos direktyvos 4 straipsnį. 9 pakeitimu panaikinama galimybė nustatyti de minimis taisyklę remiantis komitologijos procedūra, o 17 konstatuojamoje dalyje numatoma, kad visi gamintojai turėtų būti registruojami. Komisija gali pritarti de minimis taisyklės taikant komitologijos procedūrą priėmimo galimybės panaikinimui, nes de minimis taisyklė gali sudaryti sąlygas atsirasti rinkoje įmonėms, kurios be papildomų išlaidų pelnytųsi dėl tokios taisyklės, o tai sukeltų abejonių dėl kiekvienos nacionalinės surinkimo sistemos patikimumo. Gamintojų registravimas atitinka siūlomos direktyvos 14 straipsnį – todėl Komisija jam taip pat pritarė. 12 pakeitimu į nešiojamųjų baterijų apibrėžimą įtraukti diskiniai elementai ir sudėtinės baterijos. Šis naudingas paaiškinimas yra priimtinas Komisijai. 15 pakeitimo surinkimo normos apibrėžime formuluotė „parduoti galutiniam naudotojui“ pakeičiama žodžiais „pateikti į rinką“. Komisija laikosi nuomonės, kad tai yra naudingas paaiškinimas, kuriuo valstybėms narėms palengvinama stebėsena. 17 pakeitimu įtraukiamas valstybių narių įpareigojimas skatinti tyrimus, gerinančius baterijų ekologines savybes. Šis pakeitimas atitinka Komisijos pradinį pasiūlymą ir todėl gali būti priimtinas. 19 pakeitimu valstybės narės įpareigojamos imtis būtinų priemonių maksimaliai padidinti surinkimą ir užkirsti kelią šalinimui. Šiuo pakeitimu vėl įtraukiamas Europos Parlamento pirmojo svarstymo metu priimtas 27 pakeitimas, kuriam Komisija pritarė. Komisija taip pat pritaria 25 pakeitimui, kuriuo surinkimo normos apibrėžimas perkeliamas į 3 straipsnį, nes tai yra naudingas paaiškinimas rengiant direktyvą. Be to, Komisija taip pat laikosi nuomonės, kad reikalavimas valstybėms narėms pradėti skaičiuoti surinkimo normą praėjus ketveriems metams nuo siūlomos direktyvos įsigaliojimo yra naudingas paaiškinimas, nes tai padėtų valstybėms narėms ir Komisijai įgyti patirties taikyti surinkimo uždavinio apskaičiavimo būdą dveji metai iki užduotis taps teisiškai įpareigojančia. 29 pakeitime nurodyta, kad siūlomos direktyvos 10 straipsnyje nustatyta „geriausia turima gamybos technologija“ yra susijusi su žmonių sveikata ir aplinkos apsauga, o šiuo straipsniu numatytos sistemos turėtų atitikti Bendrijos teisę. Komisija pritaria šiam pakeitimui, nes jame yra naudingas paaiškinimas. Komisija pritaria 31 pakeitimui, kuriuo vėl įtrauktas Komisijos pradinio pasiūlymo 17 straipsnis. 32 pakeitimu žodžiai „iš esmės“ išbraukti iš siūlomos direktyvos 12 straipsnio 2 dalies, o tai taip pat atitinka Komisijos pradinį pasiūlymą ir gali būti priimtina. Atsižvelgdama į 9 pakeitimą Komisija taip pat pritaria 36 pakeitimui, kuriuo išbraukiama galimybė taikyti de minimis taisyklę remiantis komitologijos procedūra. Komisija pritaria 38 pakeitimui, kuriuo reikalaujama, kad baterijų talpa būtų nurodyta etiketėje. Šis pakeitimas atitinka Komunikatą dėl IPP (žr. skyrių 5.3 „Suteikiant vartotojams informaciją apsisprendimui“). Tai taip pat atitinka Komisijos pirminio pasiūlymo 5 straipsnį. 4.1.2. Iš dalies priimtini pakeitimai 41 pakeitime, kuriuo žodis „uždavinys“ pakeičiamas žodžiu „veiksmingumas“, paaiškinama, kad valstybės narės turėtų užtikrinti veiksmingą perdirbimą, reikalaujama „uždarojo ciklo“ perdirbant sunkiuosius metalus, padidinamas nepavojingų baterijų perdirbimo veiksmingumas nuo 50 % iki 55 % ir numatoma, kad nuostatos dėl veiksmingumo gali būti keičiamos remiantis komitologijos procedūra. Šis pakeitimas yra iš dalies priimtinas. Nuoroda į „uždarojo ciklo“ sistemą yra nepriimtina, nes Komisija pripažino, kad jos taikymas gali būti nepraktiškas ir per brangus. Komisija pritarė kitoms pakeitimo dalims. Nuoroda į „veiksmingumą“ ir nepavojingų baterijų perdirbimo veiksmingumo 55 % uždavinys atitinka Komisijos pirminį pasiūlymą, kuris buvo pagrįstas Komisijos išplėstiniu poveikio įvertinimu. Nuoroda į techninį pritaikymą remiantis komitologijos procedūra atitinka siūlomos direktyvos 10 straipsnio 5 dalies b punktą. 4.2. Komisijos atmesti pakeitimai 11 pakeitimas, kuriuo dalyko esmė keičiama siūlomos direktyvos aplinkosaugos tikslų apibūdinimu, yra nepriimtinas, nes neatitinka tarpinstitucinių teisės aktų rengimo gairių. 14 pakeitimu paaiškinama, ką reiškia „energijos gavyba“ siūlomos direktyvos 3 straipsnio 8 dalyje. Komisija nepritaria šiam pakeitimui. Siūlomoje direktyvoje pagrindinis dėmesys skiriamas baterijų perdirbimui, o ne energijos gavybai. Be to, terminas „energijos gavyba“ galėtų būti persvarstytas Teminės strategijos dėl atliekų prevencijos ir perdirbimo rėmuose. 18 pakeitimu įtraukiamas reikalavimas, kad baterijos turėtų būti vartotojo lengvai pašalinamos, kartu su 40 pakeitime nustatytu išimčių sąrašu. Šie pakeitimai yra nepriimtini. Aplinkos apsaugos atžvilgiu šis reikalavimas yra nereikalingas dabar, kai EEĮA direktyva reikalaujama surinkti įtaisuose įmontuotas baterijas. Techniniu požiūriu tai galėtų trukdyti technologijų, pagal kurias baterijos turi būti prilituotos įtaise, plėtrai. 20 pakeitimu išbraukiama nuoroda į gyventojų tankumą nustatant nacionalines portatyvinių baterijų surinkimo sistemas. Be to, juo patikslinama, kad pagal Direktyvas 75/442/EEB ar 91/689/EEB licencija surinkimo punktams nėra reikalinga. Komisija nepritarė nuorodos į gyventojų tankumą išbraukimui per Europos Parlamento pirmąjį svarstymą. Nebūtina patikslinti, kad surinkimo punktams nereikia licencijos pagal Direktyvą 75/442/EEB, nes tai jau įtraukta į siūlomos direktyvos 7 straipsnio 2 dalį. 23 pakeitimu platintojai įpareigojami priimti grąžinamas portatyvines baterijas. Komisija tam nepritarė, nes tai jau įtraukta į siūlomos direktyvos 7 straipsnio 2 dalies b) punktą, kuriuo laikantis subsidiarumo principo leidžiama valstybėms narėms spręsti dėl platintojų vaidmens surenkant nešiojamąsias baterijas. 24 pakeitimu valstybėms narėms panaikinama galimybė nustatyti užstato sistemas, ir įtraukiamos specialios sąlygos ekonominėms priemonėms priimti. Komisija nepritarė šiam pakeitimui, nes ekonominės priemonės turėtų būti priimamos valstybių narių nuožiūra. Nacionalinių ekonominių priemonių priėmimo sąlygas lemia pirminė EB teisė. Komisija nepritarė 33 pakeitimui, pagal kurį gamintojai būtų finansiškai atsakingi už visuomenei skirtas informacines kampanijas. Komisija laikosi nuomonės, kad šį klausimą, kuris jau įtrauktas į siūlomos direktyvos 17 straipsnio 2 dalį, valstybės narės turėtų spręsti savo nuožiūra laikantis subsidiarumo principo. Komisija nepritarė 34 pakeitimui, kuriuo reglamentuojama finansinė gamintojų atsakomybė dėl anksčiau susidariusių atliekų, nes Komisija linkusi manyti, kad šio klausimo sprendimas turėtų būti paliktas valstybių narių nuožiūrai laikantis subsidiarumo principo. 37 pakeitimu platintojai įpareigojami informuoti galutinį naudotoją apie galimybę grąžinti išeikvotas portatyvines baterijas pardavimo vietose. Komisija nepritaria šiam pakeitimui, nes pagal siūlomos direktyvos 17 straipsnio 2 dalį šis klausimas turėtų būti paliktas valstybių narių nuožiūrai laikantis subsidiarumo principo. 5. Išvada Remiantis EB sutarties 250 straipsnio 2 dalimi, Komisija iš dalies keičia savo pasiūlymą, kaip nurodyta pirmiau.